Fl-okkażjoni tal-Jum Dinji tar-Refuġjati tan-Nazzjonijiet Uniti, il-Kummissjoni Ewropea llum qed tniedi l-“Għodda tal-UE tal-Profil tal-Ħiliet għaċ-Ċittadini Terzi”. Huwa editur tal-web online u offline li se jagħmilha possibbli għaċ-ċittadini minn pajjiżi terzi biex jippreżentaw il-ħiliet, il-kwalifiki u l-esperjenzi tagħhom b'mod li jinftiehem sew minn min iħaddem, minn dawk li jipprovdu l-edukazzjoni u t-taħriġ u mill-organizzazzjonijiet li jaħdmu mal-migranti fl-Unjoni Ewropea kollha. Marianne Thyssen, il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, qalet: “Fid-dinja tax-xogħol ta' llum għandna bżonn li kulħadd ikun kapaċi juża il-ħiliet tiegħu bis-sħiħ fis-swieq tax-xogħol tagħna.” It-talenti ta' ċittadini li mhumiex mill-UE ma jistgħux jinħlew. L-“Għodda tal-Profil tal-Ħiliet” tagħna se tiffaċilita t-triq tagħhom lejn ix-xogħol. Se tippermetti wkoll lill-amministrazzjonijiet nazzjonali biex ikollhom fehim ċar tal-ħiliet u tal-kwalifiki tagħhom, li se jgħin lill-amministrazzjonijiet biex jindirizzaw l-isfidi u jaħtfu l-opportunitajiet relatati mal-integrazzjoni tar-refuġjati, ta' dawk li qed ifittxu ażil u ta' migranti oħra fis-suq tax-xogħol. Din hija sitwazzjoni fejn kulħadd joħroġ rebbieħ.” Il-Kummissarju għall-Migrazzjoni, l-Affarijiet Interni, u ċ-Ċittadinanza, Dimitris Avramopoulos, qal: “Il-migranti jġibu magħhom l-esperjenza, it-talenti u l-ħiliet tagħhom stess li jistgħu jkunu assi reali fl-ekonomiji u s-soċjetajiet. Għalhekk, l-investiment bikri fl-integrazzjoni fis-suq tax-xogħol huwa ta' importanza kbira. L-integrazzjoni b'suċċess hija essenzjali jekk irridu li nibdlu l-migrazzjoni f'opportunità għal kull min ikun involut. Il-“Profil tal-Ħiliet” tagħna se jqassar it-tul tal-vjaġġ lejn l-impjieg għal ċittadini mhux tal-UE li jkunu għadhom kif waslu billi jrendi viżibbli s-sett tal-ħiliet individwali tagħhom. L-Għodda tal-Profil tal-Ħiliet se tkun l-ewwel strument għaċ-ċentri ta' akkoljenza, għas-servizzi ta' integrazzjoni, għas-servizzi pubbliċi tal-impjiegi u għal organizzazzjonijiet oħra li joffru servizzi lil ċittadini mhux tal-UE, biex jiżguraw li l-ħiliet u l-edukazzjoni tagħhom jiġu rikonoxxuti, u jiggwidawhom iktar lejn it-taħriġ, l-edukazzjoni u l-impjieg. Barra milli tagħti ħarsa ġenerali lil profil tal-ħiliet ta' ċittadini mhux tal-UE – komparabbli ma' CV – hija għodda li tgħin l-organizzazzjonijiet tal-migrazzjoni biex jidentifikaw il-ħtiġijiet speċifiċi tal-individwi għall-integrazzjoni fis-suq tax-xogħol. Fl-aħħar mill-aħħar dan se jissimplifika l-proċess biex jitqabblu dawk li jfittxu xogħol mal-postijiet tax-xogħol battala. L-integrazzjoni ta' ċittadini mhux tal-UE fis-suq tax-xogħol hija waħda mill-aktar sfidi importanti li qed inħabbtu wiċċna magħhom flimkien, speċjalment fid-dawl tal-influss passat, attwali u futur ta' refuġjati u ta' dawk li qed ifittxu ażil. Fil-fatt, l-ispejjeż tan-nuqqas ta' integrazzjoni huma ħafna ikbar fit-tul milli l-ispejjeż ta' politiki effettivi ta' integrazzjoni, u fid-dawl tad-diġitalizzazzjoni u soċjetà li qed tixjieħ, l-Ewropa għandha interess biex issir destinazzjoni attraenti għat-talent li għandhom bżonn l-ekonomiji tagħna. Sabiex nagħmlu l-aħjar użu mill-kapital uman tagħna, għandna nużaw it-talenti kollha tagħna fl-UE. Sfond L-“Għodda tal-Profil tal-Ħiliet tal-UE” hija waħda mill-għaxar Azzjonijiet Ewlenin mħabbra fl-Aġenda Ġdida għall-Ħiliet għall-Ewropa. Sena wara t-tnedija tal-Aġenda Ġdida għall-Ħiliet, il-Kummissjoni wettqet għadd ta' azzjonijiet ewlenin marbuta maż-żieda tal-livelli tal-ħiliet u biex isir użu aħjar tal-ħiliet eżistenti fl-Ewropa. L-Għodda tal-Profil tal-Ħiliet għandha l-għan li tindirizza l-ispariġġ bejn il-ħiliet u l-impjiegi ta' ċittadini mhux tal-UE. Hi timmira kemm dawk b'livell għoli ta' edukazzjoni – li forsi jkollhom bżonn l-għajnuna biex il-kwalifiki tagħhom jiġu rikonoxxuti – kif ukoll dawk b'livell baxx ta' edukazzjoni u li jeħtieġu aktar edukazzjoni u taħriġ sabiex jiksbu l-ħiliet meħtieġa fis-suq tax-xogħol tagħna. Barra minn hekk, fost dawk li m'humiex ċittadini tal-UE, il-ħiliet limitati fil-lingwa(i) tal-pajjiżi ospitanti jistgħu jxekklu l-integrazzjoni tagħhom fis-suq tax-xogħol; l-Għodda tal-Profil tal-Ħiliet se tgħin biex dawn il-lakuni jiġu identifikati. L-għodda tikkumplimenta għodod oħra għat-trasparenza tal-ħiliet bħall-Europass u l-Qafas Ewropew tal-Kwalifiki, li t-tnejn li huma ġew riveduti skont l-Aġenda Ġdida għall-Ħiliet biex jippermettu lil min iħaddem, dawk li jipprovdu l-edukazzjoni u t-taħriġ u l-awtoritajiet rilevanti li jqabblu l-kwalifiki nazzjonali tal-pajjiżi diversi tal-UE u fuq livell internazzjonali. L-“Għodda tal-Profil tal-Ħiliet tal-UE” hija wkoll koerenti mal-Pjan ta' Azzjoni tal-Kummissjoni dwar l-Integrazzjoni ta' Ċittadini ta' Pajjiżi Terzi, li ġie mniedi wkoll sena ilu, li jappoġġja lill-Istati Membri fl-integrazzjoni ta' madwar 20 miljun ċittadin ta' pajjiżi terzi li jgħixu legalment fl-UE. Minn dak iż-żmien, il-Kummissjoni ħadet għadd ta' inizjattivi sabiex ittejjeb l-integrazzjoni taċ-ċittadini ta' pajjiżi terzi fis-suq tax-xogħol. L-iktar waħda riċenti kienet it-tnedija tal-inizjattiva “Employers together for integration” (L-impjegaturi flimkien għall-integrazzjoni), għall-promozzjoni tal-isforzi ta' min iħaddem biex jappoġġjaw l-integrazzjoni tar-refuġjati u migranti oħra. Fl-okkażjoni tat-tnedija tal-lum tal-Għodda tal-Profil tal-Ħiliet, il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, Marianne Thyssen żaret ċentru ta' akkoljenza għal dawk li qed ifittxu ażil ibbażat fi Brussell immexxi minn Fedasil. Hemmhekk, hi osservat personalment kif tista' tintuża din l-għodda biex tappoġġja lir-refuġjati u dawk li qed ifittxu ażil, kif ukoll lill-ħaddiema soċjali u l-assistenti li jakkumpanjawhom fil-proċess tal-integrazzjoni tagħhom. Din iż-żjara tista' tiġi segwita fuq EbS. B'mod parallel, fi Brussell ser ikun hemm ukoll avveniment ta' tnedija u konferenza ta' netwerking. Għal aktar tagħrif MEMO: Għodda tal-UE tal-Profil tal-Ħiliet għaċ-Ċittadini mhux tal-UE Għodda tal-UE tal-Profil tal-Ħiliet għaċ-Ċittadini Terzi Tnedija ta' avveniment għall-Għodda tal-UE tal-Profil tal-Ħiliet Għaxar azzjonijiet biex in-nies fl-Ewropa jkollhom ħiliet aħjar L-Aġenda l-Ġdida għall-Ħiliet għall-Ewropa Pjan ta' Azzjoni dwar l-Integrazzjoni ta' Ċittadini ta' Pajjiżi terz Segwi lil Marianne Thyssen fuq Facebook u Twitter Segwi lil Dimitris Avramopoulos fuq Facebook u Twitter